b"\n_START_ARTICLE_\nDakota Fanning\n_START_SECTION_\nZasebno \xc5\xbeivljenje\n_START_PARAGRAPH_\nHannah Dakota Fanning je bila rojena v Conyersu, Georgia, Zdru\xc5\xbeene dr\xc5\xbeave Amerike mami Joy (rojeni Arrington), poklicni igralki tenisa, in o\xc4\x8detu Steveu Fanningu, ki se je pre\xc5\xbeivljal z igranjem baseballa za St. Louis Cardinals, trenutno pa kot prodajalec elektrotehnike dela v Los Angelesu. Ima mlaj\xc5\xa1o sestro Elle, ki je (tako kot ona) igralka. Njen dedek je slaven igralec nogometa, Rick Arrington, njena teta Jill pa je bila reporterka revije ESPN._NEWLINE_Ima nem\xc5\xa1ke korenine, vendar je njen priimek originalno irski. Njena dru\xc5\xbeina in ona sama so baptisti\xc4\x8dne vere. \xc5\xa0olala se na \xc5\xa1oli Campbell Hall School v severnem Hollywoodu, Kalifornija, kjer je bila \xc4\x8dlanica navija\xc5\xa1kega mo\xc5\xa1tva svoje \xc5\xa1ole._NEWLINE_Dakoto Fanning so pred\xc4\x8dasno sprejeli na univerzo v New Yorku, kjer se je pri\xc4\x8dela \xc5\xa1olati septembra leta 2011.\n_START_SECTION_\nZgodnja leta\n_START_PARAGRAPH_\nDakota Fanning je povedala, da si je \xc5\xbee od nekdaj \xc5\xbeelela postati igralka:\xc2\xa0\xc2\xbbVedno sem si \xc5\xbeelela biti igralka, odkar sem bila majhna deklica. Kot otrok sem vedno igrala mamo, moja sestra pa je igrala h\xc4\x8derko. \xc5\xbdelela sem si postati igralka iz filmov in televizije, namesto da bi se samo igrala po hi\xc5\xa1i.\xc2\xab\xc2\xa0S svojo igralsko kariero je pri\xc4\x8dela pri petih letih, ko je zaigrala v reklami za podjetje Tide. Svoje prvo igralsko delo je dobila leta 2000, ko je zaigrala v primetimeovi NBC-jevi dramati\xc4\x8dni televizijski seriji Urgenca, ki se je \xc5\xa1e danes spominja kot ene izmed najprijetnej\xc5\xa1ih vlog v vsej karieri. O igranju te vloge je povedala:\xc2\xa0\xc2\xbbIgrala sem \xc5\xbertev prometne nesre\xc4\x8de z levkemijo. Dva dneva, kolikor je trajalo, da smo posneli epizodo, sem morala nositi opornico za vrat in cevke v nosu.\xc2\xab_NEWLINE_Dakota Fanning je kasneje dobila \xc5\xa1e vloge v televizijskih serijah Praksa, Na kraju zlo\xc4\x8dina in Vsi \xc5\xbeupanovi mo\xc5\xbeje ter zaigrala glavna lika televizijskih serij Raztresena Ally in The Ellen Show kot majhni deklici. Leta 2001 je bila izbrana za igranje poleg Seana Penna v filmu Moje ime je Sam. Film je govoril o du\xc5\xa1evno prizadetem mo\xc5\xa1kem (Sean Penn), ki se bori za skrbni\xc5\xa1tvo nad svojo h\xc4\x8derko Lucy (Dakota Fanning)._NEWLINE_Za svojo upodobitev Lucy v filmu Moje ime je Sam je Dakota Fanning prejela nominacijo za nagrado Screen Actors Guild Award in tako v starosti sedmih let postala najmlaj\xc5\xa1a oseba, kar jih je bilo kdaj nominiranih za to nagrado. Ta naslov nosi \xc5\xa1e danes. Za svoj nastop v tem filmu je prejela tudi nagrado Broadcast Film Critics Association v kategoriji za\xc2\xa0\xc2\xbbnajbolj\xc5\xa1ega mladega igralca/igralko\xc2\xab.\n_START_SECTION_\n2002\xe2\x80\x932003\n_START_PARAGRAPH_\nLeta 2002 je Dakoto Fanning re\xc5\xbeiser Steven Spielberg izbral za igranje glavne otro\xc5\xa1ke vloge Allison\xc2\xa0\xc2\xbbAllie\xc2\xab\xc2\xa0Clarke/Keys v televizijski miniseriji Taken. Do danes je za to vlogo prejela same pozitivne ocene s strani kritikov, vklju\xc4\x8dno s Tomom Shalesom, ki je napisal, da ima Dakota Fanning\xc2\xa0\xc2\xbbnenavaden, nezemljanski videz o\xc4\x8darljive mlade igralke, katere kariera se pri\xc4\x8denja \xe2\x80\xa6 kasneje pa bo igrala \xc5\xa1e v veliko pomembnej\xc5\xa1ih projektih.\xc2\xab_NEWLINE_V istem letu je Dakota Fanning posnela tri filme: kot ugrabljena \xc5\xbertev, ki se izka\xc5\xbee za veliko zrelej\xc5\xa1o, kot bi ji to pripisali, se pojavi v filmu V pasti, kot mlaj\xc5\xa1a verzija lika Reese Witherspoon je zaigrala v filmu Melanie se poro\xc4\x8di in kot Katie se je pojavila v filmu Janko in Metka._NEWLINE_Dakota Fanning je v letu 2003 zaigrala \xc5\xa1e v dveh filmih in sicer v filmu Dekleta iz visoke dru\xc5\xbebe, kjer je poleg Brittany Murphy v vlogi nezrele varu\xc5\xa1ke upodobila preresno deklico po imenu Ray, kot Sally pa se je pojavila v filmu Ma\xc4\x8dek v klobuku._NEWLINE_Dakota Fanning je v tem \xc4\x8dasu za\xc4\x8dela igrati v svojih prvih animiranih projektih in sicer je glas posodila Satsuki v angle\xc5\xa1ki verziji Disneyjevega filma My Neighbor Totoro, majhni deklici v Foxovi televizijski seriji Family Guy in mlaj\xc5\xa1i verziji Wonder Woman v eni epizodi Cartoon Networkove televizijske serije Justice League.\n_START_SECTION_\n2004\xe2\x80\x932005\n_START_PARAGRAPH_\nV letu 2004 se je Dakota Fanning pojavila v filmu Telesni \xc4\x8duvaj kot Pita, devetletna deklica, ki je osvojila srce upokojenega pla\xc4\x8danca (Denzel Washington), ki so ga najeli zato, da bi Pito varoval pred ugrabitvami. Roger Ebert je o Dakoti Fanning napisal, da je\xc2\xa0\xc2\xbb\xc5\xbee pri desetih letih profesionalka in enkratno upodobi svoj prikupen lik.\xc2\xab_NEWLINE_Film Srhljive skrivalnice je bil prvi film Dakote Fanning, ki je iz\xc5\xa1el leta 2005, v njem pa je poleg nje igral tudi Robert De Niro. Film je v glavnem dobil pozitivne ocene s strani kritikov, kritik Chuck Wilson, na primer, je o filmu napisal:\xc2\xa0\xc2\xbbFascinantno sre\xc4\x8danje enakih - \xc4\x8de otro\xc5\xa1ka zvezdnica [Dakota Fanning] povabi gospodarja [Robert De Niro] na igro, iz tega lahko nastane legendaren film.\xc2\xab Dakota Fanning je glas posodila Lili (nadomestila je Daveigh Chase) v filmu Lili in \xc5\xbeverca 2 - \xc5\xbdverca z napako. Imela je tudi manj\xc5\xa1o vlogo v filmu Rodriga Garcie, Nine Lives (izdan oktobra 2005), kjer je zaigrala v neprekinjeni devetminutni sceni z igralko Glenn Close, ki je Dakoto Fanning tudi osebno pohvalila:\xc2\xa0\xc2\xbbDefinitivno je izku\xc5\xa1ena du\xc5\xa1a. Je ena izmed tistih nadarjenih ljudi, katerih talent se poka\xc5\xbee zdaj in potem.\xc2\xab Dakota Fanning je v tem \xc4\x8dasu tudi za\xc4\x8dela delati na filmu Coraline 3-D._NEWLINE_Dakota Fanning je s snemanjem filma Dreamer: Inspired by a True Story (poleg Kurta Russella) kon\xc4\x8dala v oktobru leta 2004. Kurt Russell je svojo sodelavko oziroma njen nastop v filmu tudi zelo pohvalil. Russell, 54, ki je v filmu igral o\xc4\x8deta njenega lika, je dejal:\xc2\xa0\xc2\xbbGarantiram vam, [Dakota] je najbolj\xc5\xa1a igralka, s katero bom kdaj delal v vsej svoji karieri.\xc2\xab Kris Kristofferson, ki igra dedka njenega lika, je dejal, da je Dakota Fanning kot reinkernirana Bette Davis._NEWLINE_Med promocijo svoje vloge v filmu Dreamer je Dakota Fanning postala \xc4\x8dlanica skupine Girl Scouts of the USA (GSUSA) po posebni ceramoniji, ki pa ji je sledil ogled filma za \xc4\x8dlanice Girl Scouts San Fernando Valley Councila. Sicer ni \xc4\x8dlanica nobene izmed \xc4\x8det, temve\xc4\x8d si je prislu\xc5\xbeila naslov\xc2\xa0\xc2\xbbJuliette\xc2\xab, kar je GSUSA-ov naslov za neodvisno \xc4\x8dlanico._NEWLINE_Nato je Dakota Fanning od\xc5\xa1la naravnost na snemanje filma Vojna svetov, v katerem je poleg nje igral tudi Tom Cruise. Izdana v obratnem vrstnem redu (Vojna svetov je iz\xc5\xa1la junija 2005, Dreamer pa oktobra istega leta) sta oba filma prejela dobre ocene s strani kritikov. Vojno svetov je re\xc5\xbeiral Steven Spielberg, ki je Dakoto Fanning pohvalil, saj\xc2\xa0\xc2\xbbzelo hitro dojame situacijo v zaporedju, jo hitro posname in sicer tako, kot bi sama reagirala v dejanskih razmerah.\xc2\xab_NEWLINE_Po tem, ko je kon\xc4\x8dala s snemanjem filma Vojna svetov je Dakota Fanning takoj za\xc4\x8dela s snemanjem filma \xc4\x8cude\xc5\xbena mre\xc5\xbea, katerega snemanje je kon\xc4\x8dala maja 2005 v Avstraliji. Film je bil izdan 15. decembra 2006 v glavnem pa so ga kritiki sprejeli pozitivno. Producent Jordan Kerner je dejal:\xc2\xa0\xc2\xbb... ker je bila ujeta na snemanju filma Vojna svetov, smo bili prisiljeni za\xc4\x8deti iskati zamenjavo zanjo. Nobena izmed mladih igralk na avdiciji se ni mogla meriti z njo.\xc2\xab\n_START_SECTION_\n2006\xe2\x80\x932007\n_START_PARAGRAPH_\nMed poletjem leta 2006 je Dakota Fanning delala na filmu Hounddog, ki so ga v tiskovnih poro\xc4\x8dilih opisali kot\xc2\xa0\xc2\xbbtemno zgodbo o spolni zlorabi, nasilju in popularnosti Elvisa Presleyja na pode\xc5\xbeelju juga.\xc2\xab Star\xc5\xa1i Dakote Fanning so bili kritizirani, ker so h\xc4\x8derki dovolili, da je zaigrala v prizoru, kjer je bil njen lik posiljen. Kakorkoli \xc5\xbee, Dakota Fanning je na te o\xc4\x8ditke v intervjuju z revijo Reuters povedala:\xc2\xa0\xc2\xbbVse to se ni dogajalo zares. To je film in temu se re\xc4\x8de igranje.\xc2\xab Re\xc5\xbeiserka filma, Deborah Kampmeier je kontroverznost obravnavala v januarju 2007 za revijo Premiere:\xc2\xa0\xc2\xbbPredpostavka, da je bila [Dakota] izpostavljena nasilju, je nastala le zato, da bi zanikali njen talent.\xc2\xab Kasneje je Dakota Fanning o filmu povedala:\xc2\xa0\xc2\xbbImel je scenarij, ki mi je bil zelo v\xc5\xa1e\xc4\x8d in, saj veste, dejansko je bila moja odlo\xc4\x8ditev, da bom igrala ta lik, ampak seveda sta moja mama in moj agent morala prebrati vse, vendar ni bilo prav ni\xc4\x8d druga\xc4\x8dno od vsega drugega.\xc2\xab_NEWLINE_Leta 2006 je v starosti dvanajstih let prejela povabilo za pridru\xc5\xbeitev dru\xc5\xa1tvu Academy of Motion Picture Arts and Sciences, in tako postala najmlaj\xc5\xa1a oseba, kar jih je kdaj bilo sprejetih v to dru\xc5\xa1tvo. Leta 2006 so bili njeni dohodki vredni 4 milijone $ in se tako uvrstila na \xc4\x8detrto mesto seznama revije Forbes najbolje pla\xc4\x8danih zvezd pod 21. letom._NEWLINE_V marcu in aprilu 2007 je snemala film Fragments - Winged Creatures poleg igralcev, kot so Kate Beckinsale, Guy Pearce, Josh Hutcherson, in z nagrado Academy Award (oskar) nagrajena igralca Forest Whitaker in Jennifer Hudson. V filmu je zaigrala Anne Hagen, deklico, ki je bila pri\xc4\x8da umoru svojega o\xc4\x8deta in se pri odpravljanju posledic obrne na vero._NEWLINE_Julija 2007 je Dakota Fanning tri dneve snemala kratki film Cutlass, ki je temeljil na eseju bralca revije Glamour in je bil objavljen v rubriki\xc2\xa0\xc2\xbbResni\xc4\x8dni trenutki\xc2\xab. Film Cutlass je re\xc5\xbeirala Kate Hudson._NEWLINE_Od septembra do decembra leta 2007 je Dakota Fanning snemala film Push, ki je govoril o skupini mladih ameri\xc5\xa1kih izseljencev z nadnaravnimi mo\xc4\x8dmi, kot je jasnovidnost, ki se pred ameri\xc5\xa1ko vladno agencijo skrijejo v Hong Kongu in o glasbeni skupini, ki sku\xc5\xa1a ube\xc5\xbeati nadzoru. Dakota Fanning v filmu igra Cassie Holmes, trinajstletno jasnovidko.\n_START_SECTION_\n2008\xe2\x80\x932009\n_START_PARAGRAPH_\nJanuarja 2008 je Dakota Fanning za\xc4\x8dela snemati filmsko upodobitev romana pisateljice Sue Monk Kidd z naslovom Skrivno \xc5\xbeivljenje \xc4\x8debel. Zgodba se dogaja v Ju\xc5\xbeni Karolini leta 1964 in se osredoto\xc4\x8di na Lily Owens (Dakota Fanning), ki se te\xc5\xbeavnega razmerja z o\xc4\x8detom in svojega osamljenega \xc5\xbeivljenja re\xc5\xa1i tako, da zbe\xc5\xbei od doma s svojo najbolj\xc5\xa1o prijateljico, po poklicu negovalko (upodobila jo je Jennifer Hudson, njena soigralka iz filma Fragments - Winged Creatures) v Ju\xc5\xbeno Karolino, kjer ju v oskrbo vzamejo tri ecentri\xc4\x8dne sestre \xc4\x8debelarke (zaigrale so jih z oskarjem nagrajena Queen Latifah, za oskarja nominirana Sophie Okonedo in za nagrado People's Choice Award nominirana Alicia Keys). Film je v Zdru\xc5\xbeenih dr\xc5\xbeavah Amerike iz\xc5\xa1el 17. oktobra 2008. Filmski kritiki so filmu dodelili me\xc5\xa1ane ocene, nastop Dakote Fanning pa so ve\xc4\x8dinoma pohvalili. Roger Ebert iz revije Chicago Sun-Times, je, na primer, napisal:\xc2\xa0\xc2\xbbVedno je bila dobra igralka in postaja le globlja in bolj\xc5\xa1a.\xc2\xab Tudi Ruthe Stein iz revije San Francisco Chronicle je menila, da Dakota Fanning postaja bolj\xc5\xa1a in bolj\xc5\xa1a v igranju, Stephanie Zacharek iz spletne strani Salon.com pa je dodala, da svoj lik upodobi\xc2\xa0\xc2\xbbz dobrimi instinkti.\xc2\xab Za svoj nastop v filmu je bila Dakota Fanning nagrajena z nagrado Young Artist Awards, skupaj s soigralci pa je bila nominirana za nagrado Black Reel Award._NEWLINE_Njena naslednja filma, animirani film Coraline 3-D in znanstveno-fantasti\xc4\x8dni triler Push, sta iz\xc5\xa1la na isti dan, 6. februarja 2009. Del filma Coraline, posnetega po istoimenski knji\xc5\xbeni uspe\xc5\xa1nici, je bil predvajan tudi na podelitvi nagrad Academy Awards leta 2010. Istega leta je iz\xc5\xa1el tudi film Fragments - Winged Creatures. Filma Push in Fragments - Winged Creatures sta bila posneta v letu 2007, animirani film Coraline pa \xc5\xa1e prej, v letu 2005._NEWLINE_Leta 2009 je Dakota Fanning ob Kristen Stewart, Robertu Pattinsonu in Taylorju Lautnerju dobila vlogo Jane, ene izmed \xc4\x8dlaniov skupine antagonistov, Volturijev, v filmu Mlada luna, nadaljevanju uspe\xc5\xa1nice Somrak (2008). Film temelji na istoimenskem romanu Stephenie Meyer, iz\xc5\xa1el pa je 20. novembra 2009. Za svoj nastop v tem filmu je prejela veliko hvale: Ty Burr iz revije The Boston Globe je, na primer, napisal:\xc2\xa0\xc2\xbbNajbolj\xc5\xa1i del filma pa je bila Dakota Fanning, ki, naj bo blagoslovljena [Kristen] Stewart elegantno poka\xc5\xbee, kaj je igranje, v prizoru, kjer poka\xc5\xbee sadisti\xc4\x8dno stran svojega vampirskega lika z mo\xc4\x8djo mu\xc4\x8denja ostalih. Ima prisotnost stare \xc5\xa1ole.\xc2\xab Leta 2010 so jo za njeno vlogo v tem filmu nominirali za nagrado Teen Choice Award v kategoriji za\xc2\xa0\xc2\xbbfilmska izbira kradljivka prizora\xc2\xab.\n_START_SECTION_\n2010 - danes\n_START_PARAGRAPH_\nDakota Fanning je julija 2010 izdala nadaljevanje filma Mlada luna, film Mrk, v katerem je ponovno zaigrala Jane Volturi. Za svoj nastop v filmu je ponovno prejela veliko hvale s strani kritikov: Sheila Roberts s spletne strani MoviesOnline.ca je, na primer, napisala:\xc2\xa0\xc2\xbbDakota Fanning, ki se je igralski zasedbi kot Jane pridru\xc5\xbeila v drugem filmu, Mladi luni, je odli\xc4\x8dna igralka in njena vloga 'slabe vampirke' doda veliko dimenzijo samemu filmu.\xc2\xab Ob koncu leta 2010 in za\xc4\x8detku leta 2011 je Dakota Fanning snemala film Jutranja zarja, nadaljevanju filmov Mlada luna in Mrk, kjer je ponovno upodobila Jane. Zaigrala bo tudi v zadnjem delu filmov serije Somrak._NEWLINE_Leta 2010 je Dakota Fanning v filmu Florie Sigismondi, The Runaways, poleg Kristen Stewart (sodelavka iz filmov Mlada luna in Mrk), Stelle Maeve in Scouta Taylorja-Comptona upodobila Cherie Currie, glavno pevko glasbene skupine, o kateri govori film. Film The Runaways je s strani filmskih kritikov prejel pozitivne ocene, pohvalili pa so tudi nastop Dakote Fanning. V oceni filma revije Time je novinar napisal, da je Dakota Fanning\xc2\xa0\xc2\xbbs svojim nastopom dokazala, da je presenetljivo zrela\xc2\xab\xc2\xa0ter da ob\xc4\x8dinstvo\xc2\xa0\xc2\xbbpovsem zapelje\xc2\xab\xc2\xa0in jo primerjal z\xc2\xa0\xc2\xbbmini-Meryl Streep\xc2\xab. Za film je izvedla tri pesmi skupine The Runaways; dve (\xc2\xbbCherry Bomb\xc2\xab\xc2\xa0in\xc2\xa0\xc2\xbbCalifornia Paradise\xc2\xab) samostojno, dve (\xc2\xbbDead End Justice\xc2\xab\xc2\xa0in\xc2\xa0\xc2\xbbQueens of Noise\xc2\xab) pa skupaj s soigralko iz filma, Kristen Stewart._NEWLINE_Pozno leta 2010 so objavili, da Dakota Fanning v filmih ne bo igrala glavnih vlog vsaj dokler ne kon\xc4\x8da srednje \xc5\xa1ole leta 2011. Takrat je nameravala zaigrati glavno vlogo v filmski upodobitvi romana If I Stay, vendar se je odlo\xc4\x8dila, da pri projektu ne bo sodelovala._NEWLINE_Dakota Fanning je pripovedovala del dokumentarnega filma Rise o ameri\xc5\xa1ki zgodovini umetnostnega drsanja. Film so izdali februarja 2011 ob petdesetletnici strmoglavljenja letala Sabena Flight 548, v katerem je umrla celotna ameri\xc5\xa1ka ekipa umetnostnih drsalcev. Zrecitirala je pesem o posmrtnem \xc5\xbeivljenju narodnega junaka Laurencea Owena, ki je v nesre\xc4\x8di umrl._NEWLINE_Februarja 2012 se je pri\xc4\x8dela produkcija filma The Motel Life, v katerem naj bi imela vlogo Annie James; snemanje je potekalo med februarjem in marcem 2011, film sam pa bo iz\xc5\xa1el nekje sredi leta 2012. Poleti leta 2011 je pri\xc4\x8dela snemati film Now Is Good v katerem igra Tesso Scott. Istega leta je postala obraz parfuma Oh! Lola Marca Jacobsa; posnela je kontroverzen oglas za promocijo parfuma, ki so ga na britanski televiziji prepovedali, saj naj bi prikazoval\xc2\xa0\xc2\xbbsekusalizacijo otroka\xc2\xab. Jeseni leta 2011 je posnela film Effie, v katerem poleg Emme Thompson, Grega Wisea, Toma Sturridgea, Robbieja Coltranea, Julie Walters, Dereka Jacobija in Claudie Cardinale igra glavno vlogo. Film je napisala Emma Thompson, re\xc5\xbeiral pa Richard Laxton._NEWLINE_24. januarja 2012 so sporo\xc4\x8dili, da je Dakota Fanning podpisala pogodbo s podjetjem William Morris Endeavor, svojo novo agencijo. S tem je kon\xc4\x8dala ve\xc4\x8d kot desetletno sodelovanje z agencijo talentov Osbrink. Dakota Fanning bo zaigrala princeso Margareto v prihajajo\xc4\x8dem filmu Girls' Night Out. Podpisala je tudi pogodbo za igranje v filmu Mississippi Wild, katerega snemanje se je pri\xc4\x8delo 21. marca 2011 v Atlanti, film sam pa bo iz\xc5\xa1el leta 2012."